ورنا ءَ پسّو دات آ زمانگ ءَ دیر اِنت۔ کہ آ روچاں اد ءَ شاہ دگ نہ بوتگ۔ پمیشکا مردم چہ اورناچ ءَ مانترّ اِتگ ءُ پد ءَ دیم پہ نال ءَ شتگ اَنت۔ اورناچ ءِ میتگ چوناھیگا چرے دوراھی ءُ اسٹاپ ءَ ۱۵ کیلومٹر چپی نیمگ ءَ کوھانی درمیان ءَ اَت۔ مرد ءَ دیمتر ءَ گْوشان ءَ درّائینت ئِے: چنا وھد کہ اے دگ اَڈ بیتگ نال ءِ راہ ھمیش اِنت کہ یکبرے چہ ھُزدار ءَ مانترّان کنت پد ءَ چہ ھُزدار کمو دیمتر ءَ۔ دگہ دوراھی یے گیش اِیت دیم پہ نال ءَ۔ نی مئے گوانکو (تلفن) ھم گرگ ءَ نہ اِت اَنت۔ کہ ما وتی میزبان ءَ گوں گپ بہ کنین ءُ وتی کسواں بہ گْوشیں۔ من خورشید ءِ سر ءَ مَرجگ ءَ یان ءُ خورشید منی سر ءَ۔ کہ گْوش اِیت نادر قدوس ءَ گوں ترا گْوشتگ کہ یکبرے اورناچ ءَ ایر بہ کپ اِت۔ من گوشت۔ من چو نہ اشکتگ آئی ءَ راست اِنت کہ اورناچ ءِ نام گپت بلے گْوشت ئِے۔ شمئے راہ ءِ سر ءَ کسانیں اسٹاپے کیت کہ اے دمگ ءَ گْوش اَنت اورناچ۔ گرماگی روچاں ھم اے ملک وش اِنت ءُ موسم ئِے سرد اِنت ءُ مدام برسات ءُ جمبر اِنت ، بہ گند ئے شمئے بھت ءَ ھم ھور بہ بیت۔ کہ ما ھر وھد ھمد ءَ کہ رس اِتگیں ھمے موسم ءَ مارا ھور ءَ گپتگ۔ اَگاں بس ءَ ھمد ءَ داشت کمو ایر بیا اِت موسم ءِ لزّت ءَ بہ گر اِت۔ بہ ھر ھال ھبرے من ءُ ھبرے آئی۔ من گْوشت نی شر اِنت۔ ھمیش اِنت کہ بیتگ۔